28 YATICHÄWI
Internetan www.jw.org/ay sat cheqar mantasajja, ¿kunsa jikjjatäta?
Jesusajj arkirinakapar akham sänwa: “Jumanakan qhanamajj jaqenakatakejj qhantʼarakpan. Ukham suma wali luräwinakam uñjasa jumanakan Dios Awkimaru yupaychapjjañapataki” sasa (Mateo 5:16). Uka arunakarjam lurañatakejja, Jehová Diosan Qhanañchirinakapajj Internet satäkis ukampiw yanaptʼasipjje. Internetanjja, jw.org/ay sat cheqaw utji, ukanwa Jehová Diosan Qhanañchirinakapajj kunjamsa Diosar yupaychasipki ukat kunanaksa lurapjje ukanak yatiyasi. ¿Kunanakampis ukan utji?
Jaqenakan jisktʼanakaparuw qhanañchasi. Kunanaktï jaqenakajj wal jisktʼasipki ukanakaw ukan qhanañchasi. ¿Kunatï chiqäki uk yatiñ munasmati?, sat qellqatanwa sojjta wakiskir jisktʼanakar qhanañchasiraki, ukasti 400 jila arunakar jaqokipatawa. Internetanjja, Traducción del Nuevo Mundo, sat Bibliaw patak jila arunakan utji ukat Bibliat yatjjatañatakejja walja libronakaw utjaraki, sañäni, ¿Kunsa Bibliax chiqpachapuni yatichi?, sat libro, jichhak misturi Yatiyañataki ukat ¡Despertad!, sat revistanakas utjarakiwa. Uka cheqar mantasajja, walja qellqatanakwa liytʼasma, istʼasma ukat utaman istʼañatakis apaqasirakisma (PDF, jan ukajj EPUB). Janiw ukakïkiti, Diosan Reinopat yatiñ munirinakar yatichañatakejja, kawkïr aruttï yateqañ munki uka arutwa qellqatanak imprimtʼarapisma. Ukat amparamp parlirinakatakis walja videonakaw utji, dramäkaspas ukham Bibliat liytʼatanaka, Bibliat apstʼat qʼochunaka ukat dramanakas utjarakiwa.
Jehová Diosan Qhanañchirinakapat yatiyi. Kunjamsa jupanakajj oraqpachan yatiyasipki, kunjamsa yaqhanakar yanaptʼapjje ukat yaqha ukhamanakatwa yatiyi, uka toqenakat parlir videonakas utjarakiwa. Kunürunakas jachʼa tantachäwinakajj apasini ukat Jehová Diosan Qhanañchirinakapan sucursalanakapatsa yatiyarakiwa.
Jehová Diosan Qhanañchirinakapajja, Internetamp yanaptʼasisaw Biblian cheqa yatichäwinakapampi, taqe jaqenakar yanaptʼañatak Oraqpachan qhantʼapjje, Antártida sat jaya cheqarus puripjjarakiwa. Jehová Diosan “arunakapajj jankʼaki taqe cheqanakar puriñapata[kiw]”, Jehová Diosan Qhanañchirinakapajj oracionanakapan mayipjje, ukhamat Diosaru jachʼañchasiñapataki (2 Tesalonicenses 3:1).
Internetan jw.org/ay sat cheqajja, ¿kunjamsa jaqenakar Biblian cheqa yatichäwinakap uñtʼapjjañapatak yanaptʼi?
¿Kunsa uka cheqar mantasajj yatjjatañ munasma?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn